CELEX: 32010R0300
Language: hu
Date: 2010-04-12 00:00:00
Title: A Bizottság 300/2010/EU rendelete ( 2010. április 12. ) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről (Gentse azalea [OFJ])

13.4.2010   
            
            
               HU
            
            
               Az Európai Unió Hivatalos Lapja
            
            
               L 92/1
            
         A BIZOTTSÁG 300/2010/EU RENDELETE
   (2010. április 12.)
   egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről (Gentse azalea [OFJ])
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 2006. március 20-i 510/2006/EK tanácsi rendeletre (1) és különösen annak 7. cikke (5) bekezdésének harmadik és negyedik albekezdésére,
   mivel:
   
               (1)
            
            
               Az 510/2006/EK rendelet 6. cikkének (2) bekezdésével összhangban és 17. cikkének (2) bekezdése alapján a Bizottság az Európai Unió Hivatalos Lapjában közzétette Belgium kérelmét a Gentse azalea elnevezés bejegyzésére (2).
            
         
               (2)
            
            
               Németország az 510/2006/EK rendelet 7. cikkének (1) bekezdése alapján kifogással élt a bejegyzés ellen. A kifogás az említett rendelet 7. cikkének (3) bekezdése alapján elfogadhatónak bizonyult.
            
         
               (3)
            
            
               Kifogásában Németország jelezte, hogy a szóban forgó elnevezés bejegyzése ellentétes lenne az 510/2006/EK rendelet 2. cikkével, és veszélyeztetné az olyan elnevezések, védjegyek, illetve termékek létét, amelyek már legalább öt évvel a kifogás közzétételének napját megelőzően jogszerűen forgalomban voltak.
            
         
               (4)
            
            
               2009. március 6-án kelt levelében a Bizottság felkérte az érintett tagállamokat, hogy belső eljárásaikkal összhangban törekedjenek megállapodásra jutni egymás között.
            
         
               (5)
            
            
               Mivel Németország és Belgium között az előírt határidőig nem jött létre megegyezés, a Bizottságnak az 510/2006/EK rendelet 15. cikkének (2) bekezdésében előírt eljárás szerint határozatot kell hoznia.
            
         
               (6)
            
            
               A Németország által szolgáltatott információk alapján és a megfelelő vizsgálatokat követően a Bizottság nem tudja kijelenteni, hogy a Gentse azalea elnevezés bejegyzése ellentétes lenne az 510/2006/EK rendelet 2. és 3. cikkével. Németország szerint a kérelemben meghatározott földrajzi terület túlmutat Gent városán, nincs kapcsolat a Gentse azaleá-nak tulajdonított jellemzők és a földrajzi terület között, valamint az elnevezés nincs használatban. A kérelemben szereplő bizonyíték alapján megállapítható, hogy Gent városhatárain kívül is jelen van a Gentse azalea termesztése a meghatározott földrajzi területen, és az elnevezésnek a kereskedelemben történő használatát bizonyító címkék is a kérelem részét képezik. A bejegyzésre irányuló kérelem a Gentse azalea cserepes növények esetében használt elnevezés bizonyított hírnevén alapul.
            
         
               (7)
            
            
               Németország jelezte, hogy a Gentse azalea elnevezés oltalom alatt álló földrajzi jelzésként való bejegyzése veszélyeztetné a jogszerűen forgalmazott termékek létét azáltal, hogy versenyelőnyt (marketing előnyt) biztosítana a földrajzi területen működő termelők számára a más területeken működő termelőkkel szemben. Nem nyert bizonyítást, hogy a Gentse azalea elnevezés az érintett területen kívül termesztett cserepes növények kereskedelmében használatos lenne, ahogy az sem, hogy az elnevezés bejegyzett védjegy vagy egy növényfajta védett elnevezése lenne. Továbbá a Gentse azalea elnevezés már jelentős ideje használatos a piacon.
            
         
               (8)
            
            
               A fentiekre való figyelemmel indokolt a Gentse azalea elnevezést bejegyezni az oltalom alatt álló eredetmegjelölések és földrajzi jelzések nyilvántartásába. A termékleírás és az összefoglaló aszerint módosult, hogy egyértelmű legyen, a Gentse azalea elnevezés cserepes növények esetében használatos.
            
         
               (9)
            
            
               Az e rendeletben foglalt intézkedések összhangban vannak az oltalom alatt álló földrajzi jelzésekkel és az oltalom alatt álló eredetmegjelölésekkel foglalkozó állandó bizottság véleményével,
            
         ELFOGADTA EZT A RENDELETET:
   1. cikk
   Az e rendelet I. mellékletében szereplő elnevezés bejegyezésre kerül.
   2. cikk
   A termékleírás fő elemeit tartalmazó összefoglaló e rendelet II. mellékletében található.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2010. április 12-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 93., 2006.3.31., 12. o.
   
      (2)  HL C 198., 2008.8.5., 13. o.
   
      I. MELLÉKLET
      Az 510/2006/EK rendelet II. mellékletében említett mezőgazdasági termékek
      
         3.5. osztály:   Virágok és dísznövények
      
      BELGIUM
      Gentse azalea (OFJ)
   
   
      II. MELLÉKLET
      
         ÖSSZEFOGLALÓ
      
      A Tanács 510/2006/EK rendelete az oltalom alatt álló földrajzi jelzésekről és eredetmegjelölésekről
      
         GENTSE AZALEA
      
      EK-szám: BE-PGI-005-0536-24.03.2006
      
         OEM ( ) OFJ (X)
      
      Ezen összefoglaló a termékleírás legfontosabb elemeit tartalmazza tájékoztatás céljából.
      1.   A tagállam felelős szervezeti egysége:
      
      
                  Név:
               
               
                  Vlaamse Overheid, Departement Landbouw en Visserij, Afdeling Duurzame Landbouwontwikkeling
               
            
                  Cím:
               
               
                  Ellipsgebouw, Koning Albert II-laan 35, Bus 40, 1030 Brussels
               
            
                  Tel.
               
               
                  (32) (0)25527884
               
            
                  Fax
               
               
                  (32) (0)25527871
               
            
                  E-mail:
               
               
                  lieve.desmit@lv.vlaanderen.be
               
            2.   Csoportosulás:
      
      
                  Név:
               
               
                  Vereniging van Vlaamse Azaleatelers
               
            
                  Cím:
               
               
                  P/a Axelsvaardeken 29a, 9185 Wachtebeke
               
            
                  Tel.
               
               
                  (32) (0)93429126
               
            
                  Fax
               
               
                  (32) (0)93429214
               
            
                  E-mail:
               
               
                  info@vaneetvelde.com
               
            
                  Összetétel:
               
               
                  Termelők/feldolgozók (X) Egyéb (X)
               
            3.   A termék típusa:
      
      
                  3.5. osztály
               
               
                  Virágok és dísznövények
               
            4.   Leírás:
      
      (követelmények összefoglalása az 510/2006/EK rendelet 4. cikkének (2) bekezdése alapján)
      4.1.   Név:
      
      Gentse azalea
      4.2.   Leírás:
      
      A Gentse azalea értékesítésre kész cserepes azálea (Azalea indica vagy Rhododendron simsii), bimbózó vagy virágzó állapotban. Különféle formákban (gömb alakú bokor vagy fa, hosszúszárú, piramis alakú és különleges formák) és színekben (többek között fehér, lazacszínű, piros, kárminpiros, rózsaszínű, bíbor és lila), egyszínű vagy többszínű (erezett vagy színes peremes) változatokban létezik. A Gentse azalea különlegessége, hogy a hagyományon és változatosságon alapuló, minőségorientált termesztési folyamat eredményeként jött létre.
      A minőséget a termékteljesítményen (például a bimbóeloszlás, legalább 80 %-os színmegjelenés), a felhasználóbarát kialakításon (pl. öntőperem a cserépen a locsoláshoz), a megbízhatóságon (pl. színgarancia) és az esztétikai jellemzőn (pl. friss és zöld megjelenés) alapuló, előre meghatározott követelmények betartása garantálja. A termék közismertsége a sokéves hagyományon, szakértelmen, széles körű kutatáson és szakmai felvilágosításon alapuló minőségének köszönhető.
      4.3.   Földrajzi terület:
      
      A termesztési terület teljes Kelet-Flandria (Gent fővárossal).
      4.4.   A származás igazolása:
      
      A Gentse azalea olyan vállalkozásokból származhat, amelyek a kérelmet benyújtó csoportosulás által nyilvántartott regisztrációs listán szerepelnek. Ezt a nyilvántartást az illetékes ellenőrző szerv rendelkezésére bocsátják. A regisztrált vállalkozások vagy azáleatermelők (akik a növényt a dugványozástól a teljesen kifejlett zöld állapotig vagy a bimbós stádiumig nevelik), vagy kereskedők-növénynevelők (akik a felvásárolt kifejlett zöld azáleát a színes bimbó megjelenési stádiumáig melegházban nevelik).
      A Gentse azalea cserepes növényt termesztő valamennyi termelő köteles betartani az azáleaminőség-projekt (Project Azalea Kwaliteit – PAK) által rögzített előírásokat. A PAK célja a Gentse azalea kiváló minőségének fenntartása és e minőség garantálása. Minden regisztrált vállalkozás kötelezettséget vállal a PAK-ban rögzített minőségi szabványok betartására azáltal, hogy aláír egy minőségbiztosítási megállapodást, és átvesz egy résztvevői számot, illetve egy PAK-számot. A regisztrált azáleatermelők valamennyi tételről termesztési nyomtatványt vezetnek, amíg a cserepes növények értékesítésre kész állapotba nem kerülnek. A termesztési nyomtatvány garantálja a termesztési módszer és a minőségi szabványok betartását. A zöld azáleákhoz a melegházba történő szállítás előtt mellékelik az adott tételre vonatkozó termelési nyomtatványt és egy PAK-címkét, amelyen a PAK-szám szerepel. A termelők vagy a kereskedők-növénynevelők a 4.8. pontban megadott módon felcímkézik az értékesítésre kész cserepes növényeket, mielőtt azok elhagynák az üzemet.
      4.5.   Az előállítás módja:
      
      A Gentse azalea termesztése (a dugványozástól a virágot hozó cserepes növény termesztéséig) teljes egészében a 4.3. pontban megadott földrajzi területen történik.
      A Gentse azaleá-t dugványozással vagy más alanyvessző oltásával szaporítják. A dugványokat azonnal letakarják műanyag fóliával, ezt követően a talaj által leadott hő a szubsztrátum hőmérsékletét 23–25 °C-ra emeli.
      A termesztés során a növényeket rendszeresen vissza kell vágni. Ehhez az ág felső részét levágják, hogy a növény új hajtásokat hozhasson. A növény kívánt méretétől függően határozzák meg a visszavágások számát. A termesztés első fázisában (a második visszavágásig) a növények fedett helyen vannak, a további termesztés történhet fedett helyen vagy a szabad ég alatt. Azt követően, hogy a zöld azálea elérte a kívánt végső átmérőt, a bimbózás szakaszába lép. Ehhez a növényt egy bizonyos ideig alacsony hőmérsékletnek kell kitenni. A lecsökkent hőmérsékleten való fejlődés időtartamától függően a genti azáleát nagyon korán virágzó (augusztus 15. után), korán virágzó (december 1. után), közepesen korán virágzó (január 15. után) és későn virágzó (február 15. után) kategóriákba sorolják. A zöld azálea értékesítése akkor történik, amikor a bimbók megfelelően fejlettek. A PAK keretében rögzített szabványok érvényesek mind a zöld, mind a virágzó azálea esetében. Az azálea virágzását virághajtatás útján érik el. Ehhez a megfelelően kifejlett cserepes növényeket legalább 20 °C hőmérsékleten tartják, rendszeresen öntözik és sok esetben mesterséges fénnyel világítják meg. A növény eladása bimbózó vagy virágzó állapotban történik.
      4.6.   Kapcsolat:
      
      A Gentse azalea elismerése iránti kérelem a termék jó hírnevén alapul. A Gentse azalea jellegzetes termesztését azonban történelmi, természeti és emberi tényezők együttes kombinációja hozta létre.
      A genti régió az elmúlt két évszázad során a nyugat-európai azáleatermesztés- és kereskedelem központi területévé vált. Az ezzel kapcsolatos kutatás, információterjesztés, valamint a beszállítás ágazata is ebben a régióban összpontosul.
      A történelmi körülmények mellett természeti tényezők is hozzájárultak ahhoz, hogy a kérdéses földrajzi területen fejlődésnek induljon az azáleatermesztés. A Gent körüli régióra a mérsékelt óceáni éghajlat jellemző, amely megfelelő az azálea termesztéséhez. Emellett az azáleának laza talajra van szüksége. Az azáleát elsősorban a régióban rendelkezésre álló tűleveles és erdei szubsztrátumban termesztették.
      Először Judocus Huytens genti mesterkertész hozott azáleát Angliából a régióba 1774-ben, de az Azalea indicát ténylegesen Welbanck kapitány hozta be Angliából 1808-ban. A Genti Mezőgazdasági és Botanikai Társaság 1808-as megalakulása kulcsfontosságú esemény volt az azálea elterjedése számára.
      A Gentse azalea hírneve a következőkből tűnik ki:
      
                  —
               
               
                  Az első azáleát Du Bois de Vroeylande báró mutatta be egy 1819. február 6-án megrendezett kiállításon. 1839-től ötévente nagy virágkiállítást rendeznek nemzetközi zsűri részvételével. Ezt a kiállítást, amely világszerte a Gentse Floraliën néven ismert, a mai napig megrendezik.
               
            
                  —
               
               
                  Louis Van Houtte a Gentse azalea termesztésének úttörője volt, mivel kidolgozta a termesztési technikát, és kiválogatási, illetve nemesítési tevékenységének eredményeként különféle új formák és színek fejlődtek ki. Első katalógusa 1839-ben jelent meg, és ebben az Azalea indicának már 97 változata szerepelt.
               
            
                  —
               
               
                  1869. május 17-én a Gentse azalea megjelent Oroszországban a szentpétervári virágkiállításon is.
               
            
                  —
               
               
                  Az azáleatermesztés olyan fontos szerepet kapott a Gent körüli régióban, hogy 1881-ben elindítottak egy kizárólag azáleával foglalkozó folyóiratot Iconographie des azalées de l’Inde (Az indiai azálea ikonográfiája) címmel.
               
            
                  —
               
               
                  1893-ban Georges Truffaut így ír az Étude sur la culture et la végétation de l’Azalea Indica (Tanulmány az Azalea indica termesztéséről) című művében: „Az azáleatermesztés legjelentősebb központjait Belgiumban és különösen Gent város környékén találjuk”.
               
            
                  —
               
               
                  1938-ban egy azáleát ábrázoló postai bélyeget adtak ki Gentben a december 17. és 19. között megrendezett háromnapos azáleakiállítás alkalmából.
               
            
                  —
               
               
                  Különféle publikációkból az derül ki, hogy a termelők a cserepes növények formája és színe terén a lehető legnagyobb változatosságra törekedtek. A Landbouwtijdschrift (mezőgazdasági folyóirat) 1954 októberében megjelent számában F. Peeters az alábbiakat írta: „A Gent hírnevét öregbítő azáleatermesztéssel számos kertész foglalkozik. Számtalan változatot termesztenek, amelyek szín és forma tekintetében térnek el egymástól…”
               
            4.7.   Ellenőrző szerv:
      
      
                  Név:
               
               
                  Federale Overheidsdienst Economie, K.M.O., Middenstand en Energie Algemene Directie Controle en Bemiddeling Tweede Afdeling Gespecialiseerde Diensten, Sectie A Controles Uitgaven EOGFL en Marktordening
               
            
                  Cím:
               
               
                  WTC III, Simon Bolivarlaan 30, 1000 Brussels, Belgium
               
            
                  Tel.
               
               
                  (32) (0)22084040
               
            
                  Fax
               
               
                  (32) (0)22083975
               
            
                  E-mail:
               
               
                  Dirk.Demaeseneer@economie.fgov.be
               
            4.8.   Címkézés:
      
      A cserepes növényeket címkével látják el, amelyen szerepel a Gentse azalea jelzés, az európai OFJ szimbólum és a PAK-szám.